Source: https://domov.sme.sk/c/2458533/specialny-sud-otvoril-proces-s-podnikatelom-jozefom-m-a-hned-ho-aj-odrocil.html
Timestamp: 2017-09-22 03:34:38+00:00
Document Index: 1122162

Matched Legal Cases: ['súd ', 'súd ', 'súd ', 'súd ', 'súd ', 'súd ', 'Súd ', 'súd ']

Špeciálny súd otvoril proces s podnikateľom Jozefom M. a hneď ho aj odročil - domov.sme.sk
Špeciálny súd otvoril proces s podnikateľom Jozefom M. a hneď ho aj odročil
Bratislava 8. novembra (TASR) - Špeciálny súd v Pezinku dnes otvoril hlavné pojednávanie s veľkopodnikateľom Jozefom M. obžalovaným z tunelovania nebankových ...
8. nov 2005 o 12:48 TASR
Bratislava 8. novembra (TASR) - Špeciálny súd v Pezinku dnes otvoril hlavné pojednávanie s veľkopodnikateľom Jozefom M. obžalovaným z tunelovania nebankových firiem Horizont Slovakia a B.M.G Invest. Pre neprítomnosť hlavného obžalovaného, ktorý má bronchitídu, a dvoch advokátov však súd pojednávanie odročil na neurčito.
Pokiaľ je vypísaná práceneschopnosť, musíme veriť tomu lekárovi, že obžalovaný je chorý, skonštatoval po odročení predseda súdu Igor Králik. Nepredpokladá, že by súd vytýčil nový termín ešte na tento rok.
V kauze sú okrem Jozefa M. obžalovaní aj jeho bývalí spoločníci Patrik P. a Dávid B., ktorí sú vo vyšetrovacej väzbe a na dnešné pojednávanie ich predviedli. Súd dnes zamietol žiadosť Patrika P. na prepustenie z vyšetrovacej väzby. Obžalovaný podal voči rozhodnutiu sťažnosť a zaoberať sa ňou bude Najvyšší súd SR.
Pojednávanie dnes sprevádzali zvýšené bezpečnostné opatrenia. Novinárov nepustili do areálu súdu s autami, čo sa pri iných pojednávaniach zatiaľ nestalo. Navyše každý musel prejsť dvojitou kontrolou. Vozidlá pracovníkov súdu zaparkované pred hlavnou budovou strážili kukláči so psami.
Podľa výsledkov vyšetrovania mal Jozef M. so svojimi komplicmi začiatkom roka 2002 zo skrachovaných spoločností nezákonne vybrať približne 800 miliónov korún. Pripravili fiktívnu zmluvu medzi Horizontom a neexistujúcou americkou spoločnosťou Cavaliere o odstúpení miliardovej pohľadávky voči slovenským telekomunikáciám a sfalšovali aj ďalšiu zmluvu s inou neexistujúcou firmou a Horizontom. Celkovo Horizont, ktorý nalákal pod vidinou vysokých ziskov tisíce Slovákov, aby sa stali jeho tichými spoločníkmi, trojica mužov podľa polície pripravila o 459 miliónov korún.
Jozef M. a Dávid B. sú tiež obvinení z nezákonného výberu hotovosti z krachujúcich firiem Horizont a B.M.G. Invest. Od spoločností vybrali 40 miliónov korún pod zámienkou navŕšenia základného imania jednej z dcérskych spoločností, v skutočnosti si ale peniaze nechal Jozef M. Obaja muži v tunelovaní fondov pokračovali neoprávneným prevzatím dcérskych firiem Horizontu a škoda v tomto prípade bola 336 miliónov.
Vyšetrovanie prípadu polícia uzavrela v auguste minulého roka. Policajti Jozefa M. zadržali pred tromi rokmi, pri pokuse vycestovať do Rakúska. Veľkopodnikateľ je od leta 2004 na slobode. Po skončení vyšetrovania ho prepustil generálny prokurátor Dobroslav Trnka.
Spis v prípade Jozefa M a spol. má viac ako 8000 strán.